《宫门听政示阁部诸臣》
清代·玄烨

中书天下本，六官庶僚首。丝纶委寄隆，分职慎所守。

上相列天阶，喉舌筦北斗。乾象方昭垂，古来讵虚授。

轩皇置六相，姬文择四友。得人邦乃昌，此事谅非偶。

曰予既寡昧，欿然谢哲后。听政日不遑，望道远何有。

启沃藉臣邻，匡赞资左右。虽云际升平，民物岂康阜。

图终贵谨始，治安莫予狃。广业惟克勤，励精期永久。

作诗一相勖，敬哉庶无负。